శుభా ముద్గల్

శుభా ముద్గల్ (జననం 1959 జనవరి 1) హిందుస్తానీ శాస్త్రీయ సంగీతంలో భారతీయ గాయని. ఆమె కచేరీలలో ఖ్యాల్, తుమ్రీ, దాద్రా, ఇండియన్ పాప్ శైలులు ఉన్నాయి. ఆమె 2000లో భారత ప్రభుత్వంచే పద్మశ్రీ  పురస్కారం అందుకుంది.

బాల్యం 

అలహాబాద్‌లో జన్మించిన ఆమె తల్లిదండ్రులు, స్కంద్ గుప్తా, జయ గుప్తా, ఇద్దరూ అలహాబాద్ విశ్వవిద్యాలయంలో ఆంగ్ల సాహిత్యం ఆచార్యులు. వారిద్దరికీ హిందుస్థానీ శాస్త్రీయ సంగీతం, కథక్‌పై ఆసక్తి ఎక్కువ. ఆమె తండ్రి తరఫు తాత పి.సి.గుప్తా కూడా అలహాబాద్ యూనివర్సిటీలో ప్రొఫెసర్‌గా పనిచేసాడు.

విద్యాభ్యాసం, సంగీత శిక్షణ 
ఆమె అలహాబాద్‌లో పాఠశాల విద్య పూర్తి చేసిన తర్వాత, సెయింట్ మేరీస్ కాన్వెంట్ ఇంటర్ కాలేజీలో చేరింది. చిన్నతనం నుండి ఆమె కథక్ నేర్చుకోవడం ప్రారంభించింది. ఆమె ఆ తర్వాత హిందుస్థానీ శాస్త్రీయ సంగీతాన్ని కూడా నేర్చుకుంది. ఆమె గురువు రామశ్రేయ ఝా.

ఇంటర్ పూర్తి చేసిన ఆమె న్యూఢిల్లీ చేరుకుని ఢిల్లీ యూనివర్సిటీ నుండి డిగ్రీ పట్టాపుచ్చుకుంది. అక్కడ వినయ్ చంద్ర మౌద్గల్య, వసంత్ థాకర్, జితేంద్ర అభిషేకి, నైనా దేవి, కుమార్ గంధర్వ వంటి ప్రసిద్ధ గాయకుల వద్ద ఆమె శిక్షణను కొనసాగించింది.

వ్యక్తిగత జీవితం 

ఢిల్లీ యూనివర్శిటీ నుండి పట్టభద్రురాలయ్యాక, ఆమె తన గురువు వినయ్ చంద్ర మౌద్గల్య కుమారుడు ముకుల్ ముద్గల్‌ను వివాహం చేసుకుంది. ఆయన నిష్ణాతుడైన సంగీత విద్వాంసుడు అయినా సంగీతాన్ని వృత్తిగా కొనసాగించకూడకుండా న్యాయవాది అయ్యాడు. పంజాబ్, హర్యానా హైకోర్టు ప్రధాన న్యాయమూర్తిగా పదవీ విరమణ చేసిన ఆయన ఆ తర్వాత ముద్గల్ కమిటీకి నాయకత్వం వహించాడు.

వీరికి ఒక కుమారుడు ధవల్ ముద్గల్ ఉన్నాడు, ఈయన ఢిల్లీ ఆధారిత బ్యాండ్ హాఫ్ స్టెప్ డౌన్‌లో ప్రధాన గాయకుడు.

అయితే శుభా ముద్గల్, ముకుల్ ముద్గల్‌ విడిపోయాక 2000లో ఆమె తబలా వాద్యకారుడు డాక్టర్ అనీష్ ప్రధాన్‌ను వివాహం చేసుకుంది.

అవార్డులు 

 "అమృత్ బీజ్" కుగాను ఉత్తమ నాన్-ఫీచర్ ఫిల్మ్ సంగీత దర్శకత్వం కోసం 1996 జాతీయ చలనచిత్ర అవార్డు.

 డాన్స్ ఆఫ్ ది విండ్ చిత్రంలో ఆమె సంగీతానికి 34వ చికాగో ఇంటర్నేషనల్ ఫిల్మ్ ఫెస్టివల్‌లో 1998 గోల్డ్ ప్లేక్ అవార్డు
 2000లో భారత ప్రభుత్వం ఆమెను పద్మశ్రీ పురస్కారంతో సత్కరించింది.

 మత సామరస్యం, శాంతి, సద్భావనను పెంపొందించడంలో ఆమె చేసిన విశేష కృషికిగానూ 2016 రాజీవ్ గాంధీ జాతీయ సద్భావన అవార్డు.

మూలాలు 

1959 జననాలు
హిందుస్తానీ గాయకులు
ఢిల్లీ విశ్వవిద్యాలయ పూర్వ విద్యార్థులు
భారత చలనచిత్ర స్కోర్ కంపోజర్లు
బాలీవుడ్ నేపథ్య గాయకులు
కళల్లో పద్మశ్రీ గ్రహీతలు
భారతీయ మహిళా పాప్ గాయకులు
మహిళలు హిందుస్థానీ సంగీతకారులు
ఉత్తర ప్రదేశ్ గాయకులు
భారతీయ మహిళా గాయకులు
భారతీయ మహిళా సంగీత విద్వాంసులు
పద్మశ్రీ పురస్కార గ్రహీతలు